ประกันนักเรียนกทม.แข่งเดือด
ประกันนักเรียน กทม.แข่งเดือด สยามซิตี้ฯ แฉคู่แข่งตัดราคาเหลือ 90 บาท/หัว
20 ต.ค. 2558

ประกันนักเรียน กทม.แข่งเดือด สยามซิตี้ฯ แฉคู่แข่งตัดราคาเหลือ 90 บาท/หัว 
นายคมสัน ทองตัน รองกรรมการผู้จัดการ บริษัท สยามซิตี้ประกันภัย เปิดเผยว่า บริษัทได้งานประกันอุบัติเหตุนักเรียนในสังกัดกรุงเทพมหานคร (กทม.) เกือบ 50% ของโรงเรียนทั้งหมด คิดเป็นเบี้ยประกันประมาณ 15 ล้านบาท โดยโรงเรียนต่างๆ ได้เปิดประมูลงานเมื่อกลางปีที่ผ่านมา เพื่อให้ความคุ้มครองในปีการศึกษา 2558-2559 และตลาดนี้ค่อนข้างมีการแข่งขันสูง ทำให้คู่แข่งที่เข้ามาทำตลาดนี้มีน้อย ปัจจุบันมีเพียง 3 บริษัทเท่านั้น ขณะนี้อยู่ระหว่างการดำเนินการขอรับชำระเบี้ยประกันภัยจากโรงเรียน
“บริษัทประกันบางแห่งเสนอราคาค่าเบี้ยหัวละ 90 บาท/คน แม้ว่างบประมาณของ กทม.จะกำหนดไว้ที่หัวละไม่เกิน 150 บาท ส่วนเราที่สามารถอยู่ในตลาดนี้ได้ เพราะมีความเชี่ยวชาญในการให้บริการตลาดประกันอุบัติเหตุนักเรียนที่บริษัทเป็นเจ้าตลาด” นายคมสัน กล่าว
ทั้งนี้ การเสนอราคาที่ต่ำเกินไปของคู่แข่งขัน ทำให้โรงเรียนที่เลือกประกันดังกล่าวประสบปัญหาด้านการให้บริการ แต่ไม่สามารถเปลี่ยนแปลงอะไรได้ เพราะตามเงื่อนไขจะต้องเลือกรายที่เสนอราคาต่ำสุดเป็นลำดับแรก โดยผู้ที่เดือดร้อนคือผู้ปกครองและนักเรียน
สำหรับปัญหาในการทำประกันภัยอุบัติเหตุนักเรียน กทม.คือ กระบวนการวางบิลที่ต้องผ่านบุคคลหลายระดับ และมีขั้นตอนทางราชการมาก ทำให้เกิดความล่าช้า ทั้งที่มีเงินพร้อมจ่าย รวมทั้งการจัดส่งบัญชีรายชื่อนักเรียนที่จะให้ความคุ้มครองมาบริษัทประกันภัยก็ล่าช้า ทำให้ผู้ปกครองต้องสำรองจ่ายค่ารักษาล่วงหน้าไปก่อน หรือบางรายเสียชีวิต แต่ยังเบิกค่าสินไหมไม่ได้ เพราะรายชื่อนักเรียนยังไม่เรียบร้อย หากผู้ปกครองเข้าใจก็ไม่มีปัญหา
นายอรรถพร สุวัธนเดชา รองปลัดกรุงเทพมหานคร กล่าวว่า กทม.มีงบให้โรงเรียนสังกัด กทม. 438 แห่ง จัดทำประกันอุบัติเหตุให้กับนักเรียนทุกคน ในวงเงินหัวละ 150 บาท โดยมอบให้เขตการศึกษาแต่ละแห่งไปดำเนินการจัดการ ทาง กทม.ไม่ได้เข้าไปยุ่ง เป็นเพียงผู้สนับสนุนงบประมาณเท่านั้น นอกจากนี้ กทม.ยังสนับสนุนส่งเสริมความรู้ด้านต่างๆ ร่วมกับบริษัทประกัน อาทิ ร่วมกับบริษัท อลิอันซ์ อยุธยา ในโครงการพาน้องที่ยวบางกอก เป็นปีที่ 10 ซึ่งมีเด็กนักเรียนที่เข้าร่วมโครงการกว่า 4 หมื่นคน รวมทั้งจัดอบรมการออมการรับ-ฝากเงินผ่านธนาคารในโรงเรียน 
สำหรับเงื่อนไขที่สำนักงานการศึกษากำหนดไว้คือ จะต้องคุ้มครองกรณีเสียชีวิตจากอุบัติเหตุ 1.1 แสนบาท/คน ค่ารักษาพยาบาลต่อครั้ง 6,000 บาท/คน บริษัทประกันจะต้องรับผิดชอบค่าใช้จ่ายในการรับ-ส่งนักเรียนไปโรงพยาบาล และนักเรียนไม่ต้องสำรองจ่าย โดยข้อมูล ณ วันที่ 10 มิ.ย. 2558 มีนักเรียนในโรงเรียนสังกัด กทม.ทั้งสิ้น 2.95 แสนคน